Я IэнатIэм IуагъэкIынукъым
КъБР-м Узыншагъэр хъумэнымрэ курортхэмкIэ и министерствэм медицинэ IуэхущIапIэ зыбжанэм я лэжьакIуэхэр гузавэу псэлъащ а IэнатIэм пэрытхэр ягъэмэщIэным теухуауэ екIуэкI псалъэмакъхэм я пэжыпIэр зрагъэщIэну.
Абы тхутепсэлъыхьащ КъБР-м узыншагъэр хъумэнымрэ курортхэмкIэ и министрым и къалэнхэр зыгъэзащIэ Шэт Ирмэ:
— Медицинэ лэжьакIуэхэр гъэмэщIэн Iуэху лъэпкъ зэрахуэркъым. КъБР-м Узыншагъэр хъумэнымрэ курортхэмкIэ и министерствэм нэгъабэ IэнатIэм и къулыкъущIэхэм я бжыгъэр игъэмэщIауэ щытащ. Абы щыгъуэм дохутыр нэхъыщхьэхэм кадрхэмкIэ, техникэ шынагъуэншагъэмкIэ, хозяйствэ IуэхухэмкIэ я къуэдзэхэу IуэхущIапIэхэм къекуэдэкIхэр IуагъэкIауэ аращ. Абыхэм ират лэжьапщIэм текIуадэрт улахуэ фондым и процент 90-р. Языныкъуэ сымаджэщхэм дохутыр нэхъыщхьэм и къуэдзэу бгъум нэс щылажьэрт, абы щыгъуэми абыхэм я улахуэр дохутырхэм, курыт медицинэ лэжьакIуэхэм ейм нэхърэ куэдкIэ нэхъыбэт. Иджы медицинэ IуэхущIапIэхэм къаIэрыхьэ мылъкур Iэмал зимыIэ медицинэ страхованэмкIэ фондым къызэрыбгъэдэкIым къыхэкIыу, нэхъапэ ирагъэщыр дохутырхэмрэ медсестрахэмрэ улахуэ тэмэм къаIэрыхьэу Iуэхур зэрызэтраублэнырщ, сыт щхьэкIэ жыпIэмэ, Фондым и мылъкур зыхуиутIыпщыр абыхэм я лэжьыгъэрщ, ящIэ Iуэхутхьэбзэхэрщ. Узыншагъэр хъумэн IэнатIэхэм я къулыкъущIэхэм я бжыгъэр зэрыщытын хуейм хуэгъэкIуэжыныр илъэсым и кIэм зэфIагъэкIащ. Иджы а Iуэхум зэрехъулIам хоплъэж. Дохутырхэмрэ медсестрахэмрэ я бжыгъэр гъэмэщIэным теухуауэ екIуэкI псалъэмакъхэм лъабжьэ лъэпкъ яIэкъым.
Щомахуэ Лилие.
